答梅聖俞大雨見寄
作者：歐陽修
朝代：宋

paragraphs: 夕雲若頹山，夜雨如决渠。
俄然見青天，燄燄升蟾蜍。
倏忽陰氣生，四面如吹噓。
狂雷走昏黑，驚電照夔魖。
搜尋起龍蟄，下擊墓與墟。
雷聲每軒轟，雨勢隨疾徐。
初若浩莫止，俄收閴無餘。
但掛千丈虹，紫翠橫空虛。
頃刻百變態，晦明誰卷舒。
豈知下土人，水潦沒襟裾。
擾擾泥淖中，無異鴨與豬。
嗟我來京師，庇身無弊廬。
閑坊僦古屋，卑陋雜里閭。
鄰注湧溝竇，街流溢庭除。
出門愁浩渺，閉戶恐爲潴。
牆壁豁四達，幸家無貯儲。
蝦蟇鳴竈下，老婦但欷歔。
九門絕來薪，朝爨欲毀車。
壓溺委性命，焉能顧圖書。
乃知生堯時，未免憂爲魚。
梅子猶念我，寄聲憂我居。
慰我以新篇，琅琅比瓊琚。
官閑行能薄，補益愧空疎。
歲月行晚矣，江湖盍歸歟。
吾居傳郵爾，此計豈躊躇。